सीसीआरसी च्याम्पियन
निकै प्रतिस्पर्धात्मक फाइनलमा गोल्डेनगेट कलेजलाई पराजित गर्दै क्यापिटल कलेज एन्ड रिसर्च सेन्टर (सीसीआरसी) ले दोस्रो रोजबड उपत्यकाव्यापी अन्तरकलेज बास्केटबल प्रतियोगिताको ब्वाइजतर्फ जितेको छ । आइतबार नै भएको गल्र्सतर्फको फाइनलमा जेभियर इन्टरनेसनलले साइपाललाई ४१–१९ ले पराजित गर्‍यो ।
काठमाडौं — निकै प्रतिस्पर्धात्मक फाइनलमा गोल्डेनगेट कलेजलाई पराजित गर्दै क्यापिटल कलेज एन्ड रिसर्च सेन्टर (सीसीआरसी) ले दोस्रो रोजबड उपत्यकाव्यापी अन्तरकलेज बास्केटबल प्रतियोगिताको ब्वाइजतर्फ जितेको छ । आइतबार नै भएको गल्र्सतर्फको फाइनलमा जेभियर इन्टरनेसनलले साइपाललाई ४१–१९ ले पराजित गर्‍यो ।पुरुषतर्फ दुवै टोलीले पालैपालो अग्रता लिए पनि अन्त्यमा सीसीआरसीले ५८–५५ स्कोरमा नाटकीय रूपमा उपाधि आफ्नो पोल्टामा पार्‍यो । ४ अंकले पछाडि परेर पोसेसन गुमाएको उसले एउटा प्लेमै चार अंक जोडेपछि पुनरागमन गर्‍यो । थ्री प्वाइन्टको सफल प्रहार गर्ने क्रममा फल हुँदा सीसीआरसीले प्राप्त फ्री थ्रोमा स्कोर गर्दै खेललाई बराबरीमा ल्याएको थियो । त्यसपछि गोल्डेनगेटले लगातार फल हानेपछि प्राप्त फ्री थ्रोमा स्कोर गर्दै सीसीआरसी उपाधि आफ्नो पक्षमा पार्न सफल भयो । सीसीआरसीका राजेश खनालले सर्वाधिक १६ अंक जोडे । त्यसअघि बुद्धनगरस्थित आयोजक रोजबडको कोर्टमा भएको गल्र्सको फाइनलमा सुष्मा गौतम एक्लैले १० अंक जोडेपछि जेभियरले साइपाल एकेडेमीलाई हराएको थियो । सुरुआती क्वाटरदेखि हाबी भएको जेभियरले खेलमा पूरै समय दबदबा कायम राख्यो ।दुवै विधाको फाइनलमा सर्वाधिक स्कोर गरेका रोजेश र सुष्मा ‘मोस्ट भ्यालुएबल प्लेयर’ घोषित भए । मंसिर ७ बाट चलेको प्रतियोगितामा ब्वाइजतर्फ १६ र गल्र्सतर्फ ४ टोलीको सहभागिता थियो । 